Ítalska knattspyrnuliðið Inter er við það að kaupa franska landsliðsmanninn Olivier Giroud frá Chelsea en forráðamenn félaganna hittust í síðustu viku . Það er Sky Sports sem greinir frá þessu en Giroud hefur verið úti í kuldanum hjá Frank Lampard , stjóra Chelsea , en hann hefur ekki spilað í ensku úrvalsdeildinni síðan í nóvember . Giroud er sagður vilja færa sig um set til að spila meira og halda sæti sínu í landsliðinu en Didier Deschamps landsliðsþjálfari Frakka hefur haldið tryggð við hann enn sem komið er . Kaupverðið er talið vera um 4 milljónir punda en Giroud er 33 ára gamall . Hann kom til Chelsea í janúar 2018 frá Arsenal en hann hefur skorað 19 mörk fyrir liðið á þeim tíma .